CELEX: 32020D1422
Language: fi
Date: 2020-10-05 00:00:00
Title: Neuvoston päätös (EU) 2020/1422, annettu 5 päivänä lokakuuta 2020, kymmenennestä Euroopan kehitysrahastosta rahoitetuista hankkeista vapautuneiden varojen osoittamisesta Afrikan rauhanrahaston täydentämiseen

9.10.2020   
               
               
                  FI
               
               
                  Euroopan unionin virallinen lehti
               
               
                  L 329/4
               
            
         NEUVOSTON PÄÄTÖS (EU) 2020/1422,
         annettu 5 päivänä lokakuuta 2020,
         kymmenennestä Euroopan kehitysrahastosta rahoitetuista hankkeista vapautuneiden varojen osoittamisesta Afrikan rauhanrahaston täydentämiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille tehdyn neuvostossa kokoontuneiden Euroopan unionin jäsenvaltioiden hallitusten edustajien sisäisen sopimuksen (1) ja erityisesti sen 1 artiklan 4 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unionin jatkuvaa sitoutumista Afrikan mantereen rauhaan ja turvallisuuteen Afrikan rauhanrahaston puitteissa olisi jatkettava kesäkuun 2021 loppuun saakka tai kunnes Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen (2), sellaisena kuin se on viimeksi muutettuna, jäljempänä ’AKT–EU-kumppanuussopimus’, soveltaminen päättyy sen mukaan, kumpi ajankohdista on aikaisempi.
                  
               
                     (2)
                  
                  
                     Afrikan rauhanrahaston rahoitustarve tammikuusta kesäkuuhun 2021 ulottuvalla kaudella on arviolta 113 000 000 euroa.
                  
               
                     (3)
                  
                  
                     On aiheellista käyttää kymmenennestä Euroopan kehitysrahastosta, jäljempänä ’kymmenes EKR’, rahoitetuista hankkeista vapautuneita varoja siihen, että voidaan varmistaa Afrikan rauhanrahaston rahoittaminen kesäkuun 2021 loppuun saakka tai AKT–EU-kumppanuussopimuksen soveltamisen päättymiseen saakka sen mukaan, kumpi ajankohdista on aikaisempi. Kyseisillä lisävaroilla olisi tuettava Afrikan johdolla toteutettavia rauhanoperaatioita.
                  
               
                     (4)
                  
                  
                     Varoja olisi käytettävä asiaankuuluvan Afrikan rauhanrahaston monivuotisen toimintaohjelman mukaisesti ja noudattaen yhdenteentoista Euroopan kehitysrahastoon, jäljempänä ’yhdestoista EKR’, sovellettavia sääntöjä ja menettelyjä, joista säädetään neuvoston asetuksissa (EU) 2015/322 (3) ja (EU) 2018/1877 (4).
                  
               
                     (5)
                  
                  
                     Uudelleen käytettävät kymmenennen EKR:n varat, joita ei ole aiemmin sidottu yhdennentoista EKR:n sisäisen sopimuksen 1 artiklan 3 kohdan mukaisesti tai vapautettu kyseisen sopimuksen 1 artiklan 4 kohdan mukaisesti, säilyvät kymmenennen EKR:n sisäisen sopimuksen (5) 1 artiklan 2 kohdan a alakohdan mukaisesti kymmenennen EKR:n varoina,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kymmenennestä EKR:stä rahoitetuista hankkeista vapautuneita varoja osoitetaan enintään 113 000 000 euroa Afrikan rauhanrahaston täydentämiseen 1 päivästä tammikuuta30 päivään kesäkuuta 2021 ulottuvalle kaudelle tai AKT–EU-kumppanuussopimuksen soveltamisen päättymiseen saakka sen mukaan, kumpi ajankohdista on aikaisempi.
            Kyseisiä varoja käytetään yhdenteentoista EKR:ään sovellettavien sääntöjen ja menettelyjen mukaisesti.
         
         
            2 artikla
            Tämä päätös tulee voimaan sitä päivää seuraavana päivänä, jona se hyväksytään.
         
         
            Tehty Brysselissä 5 päivänä lokakuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 210, 6.8.2013, s. 1.
         
            (2)  EUVL L 317, 15.12.2000, s. 3.
         
            (3)  Neuvoston asetus (EU) 2015/322, annettu 2 päivänä maaliskuuta 2015, yhdennentoista Euroopan kehitysrahaston täytäntöönpanosta (EUVL L 58, 3.3.2015, s. 1).
         
            (4)  Neuvoston asetus (EU) 2018/1877, annettu 26 päivänä marraskuuta 2018, yhdenteentoista Euroopan kehitysrahastoon sovellettavasta varainhoitoasetuksesta ja asetuksen (EU) 2015/323 kumoamisesta (EUVL L 307, 3.12.2018, s. 1).
         
            (5)  Neuvostossa kokoontuneiden jäsenvaltioiden hallitusten edustajien sisäinen sopimus vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta AKT–EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille (EUVL L 247, 9.9.2006, s. 32).